
A bizonyítási teher a múltban és a jelenben

A dolgozatban a bűnügyekben érvényesülő bizonyítási teher történetét és hatályos szabályozását mutatom be. Munkám által azt kívánom szemléltetni, a bizonyítási teherre vonatkozó meglehetősen rövid törvényi rendelkezések valójában sokkal nagyobb jelentőséggel és tartalommal bírnak, mint azt első ránézésre gondolnánk.
Mivel a kérdésről már a legelső jogforrások is rendelkeztek, a bizonyítási teher történetét egészen a kezdeti időktől tudtam vizsgálni. A részletes történeti áttekintés során megállapítottam, hogy az ókori jogtudósok által megfogalmazott modern elvek a középkorban feledésbe merültek, melynek következtében a büntetőeljárás alá vont személy rendkívül kiszolgáltatott helyzetbe került. Ezután a magyar büntetőjog fejlődésének egyes állomásait kiemelve szemléltetem azt a több évszázados folyamatot, melynek eredményeképpen végül ismét megfogalmazták az ártatlanság vélelmét és bizonyítási teherre vonatkozó garanciális szabályokat abban a formában, ahogy azt napjainkban is ismerjük.
Ezt követően a bizonyítási teher hatályos szabályozásával foglalkoztam, ahol először ismertettem a főszabályt, vagyis a hatóságok bizonyítási kötelezettségét. Rámutatok arra, hogy a törvény jelenlegi, az egyes hatóságok feladatainak következetesebb elhatárolása végett módosított szövege egymásnak részben ellentmond, ez pedig jogalkalmazási zavarokhoz vezethet. Mindezek után a bizonyítási teher megfordulásának egyes eseteit mutatom be, vagyis azokat az eseteket, ahol az anyagi jogi szabályozás következtében nem érvényesül a bizonyítási teher főszabálya, és az eljárás alá vont személy kényszerül arra, hogy valamit a saját érdekében bizonyítson. Valamennyi kivételnél vizsgáltam a bizonyítási teher megfordulásának okait, azok gyakorlatban történő érvényesülését, továbbá az eltereléssel kapcsolatban olyan javaslatokat fogalmaztam meg, amelyekkel véleményem szerint az intézmény eredményesebbé tehető.
A hatályos hazai szabályozást áttekintését követően a bizonyítási teherrel kapcsolatos angol szabályozást vettem szemügyre. Az angol büntetőeljárás egész folyamatát vizsgálva mutattam be, hogy az eljáró hatóságoknak és az eljárásban részt vevő személyeknek milyen jogai és kötelezettségei vannak a bizonyítás során, ez pedig mennyiben mutat hasonlóságokat, illetve különbségeket a magyar szabályozáshoz képest. Bár bizonyos eltéréseket fel lehet fedezni, mégis megállapítható, hogy a bizonyítási teher lényegét tekintve azonosan érvényesül a szigetországban és hazánkban.



